Der er i løbet af weekenden blevet skudt gennem butiksruden hos Torvets Kaffe & Chokolade med et hagl gevær. - Jeg er lidt i chok, for det er jo ikke normalt, at nogen går rundt med en haglgevær i centrum af vores lille by, siger butiksindehaver Lene Hansen fra Torvets Kaffe & Chokolade, der ligger på torvet i Sæby. Naboer til butikken har hørt nogle høje brag natten til søndag og stod op for at se, hvor lyden kom fra. Men de fik ikke øje på noget unormalt. Selv opdagede Lene Hansen skudhul og skader på butikken, da hun mødte ind på arbejde mandag morgen. - Skudmanden har stået tæt på, og haglene har ramt omkring vores skab med specialøl. Der lå glasskår og støv i butikken, så vi måtte gøre ekstra rent, inden vi åbnede i morges, forklarer hun. Politiet har mandag formiddag været forbi butikken og undersøgt skudhullerne. Men der er ikke på nuværende tidspunkt anholdt nogen for at affyre skuddet. - Det er kedeligt, men det er godt, der ikke er nogen, der er kommet noget til. Men hvorfor det er sket – det er det store spørgsmål. Et haglgevær er jo ikke noget, man bare sådan lige har i lommen, siger butiksindehaver Lene Hansen. For Lene Hansen har oplevelsen været noget af et chok. - Det har ikke været sjovt, og det kan da også godt være, at der kommer en forsinket reaktion, når jeg har lukket butikken i aften og kommer hjem til mig selv, siger hun. Politiet har været forbi, undersøgt butikken og er på sagen.
Der er natten lørdag eller søndag skudt gennem rude til kaffebutik i Sæby.